Plat Aarde

Plat Aarde is 'n verouderde opvatting dat die Aarde 'n plat vlak of skyf is. Baie antieke kulture het in 'n plat-Aarde-kosmografie geglo, insluitende Griekeland tot die klassieke tydperk (323 v.C.), die beskawings van die Brons- en Ystertydperk van die Nabye Ooste tot die Hellenistiese tydperk (31 v.C.), en China tot in die 17de eeu.

Die idee van 'n sferiese Aarde verskyn in die antieke Griekse filosofie van Pythagoras (6de eeu v.C.), hoewel die meeste filosowe voor Sokrates (6de tot 5de eeu v.C.) die konsep van 'n plat aarde behou het. In die vroeë 4de eeu v.C. het Plato oor 'n sferiese Aarde geskryf, en teen ongeveer 330 v.C. het sy voormalige student, Aristoteles, sterk empiriese bewyse daarvoor gelewer. Kennis van die Aarde se vorm het geleidelik verder as die Hellenistiese wêreld versprei.

Ten spyte van die wetenskaplike feit dat  die Aarde rond is, word pseudowetenskaplike plat-Aarde-samesweringsteorieë deur moderne groepe voorgestaan, asook toenemend deur ongeaffilieerde individue in die sosiale media.

 Geskiedenis 
 Antieke geloof in die plat aarde 
Geloof in 'n plat aarde was algemeen. In die vroeë Egiptiese en Mesopotamiese denke is die wêreld uitgebeeld as 'n skyf wat in die see dryf. Die Israeliete het ook geglo dat die aarde 'n skyf is wat op water dryf met 'n boog daarbo wat die aarde van die hemel skei. Die lug was 'n soliede koepel met die son, maan, planete en sterre daarin. Die ou Noorse en Germaanse volke het in 'n plat aarde-kosmografie geglo met die aarde omring deur 'n oseaan, met 'n wêreldboom (Yggdrasil) of pilaar (Irminsul) in die middel. In die wêreld-omringende oseaan sit 'n slang met die naam Jormungandr. In antieke China was die heersende oortuiging dat die aarde plat en vierkantig was, terwyl die hemel rond was, 'n beweering wat feitlik onbetwisbaar was tot die bekendstelling van die Europese sterrekunde in die 17de eeu.

 Griekeland, die uitsondering 
Pythagoras in die 6de eeu v.C. en Parmenides in die 5de v.C. eeu het verklaar dat die aarde bolvormig is en hierdie siening het vinnig in die Griekse wêreld versprei. Omstreeks 330 v.C. het Aristoteles op grond van fisiese teorie en waarnemingsbewyse gehandhaaf dat die aarde bolvormig is en het 'n skatting van sy omtrek gerapporteer. Die aarde se omtrek is eers omstreeks 240 v.C. deur Eratosthenes bepaal. Teen die 2de eeu nC het Ptolemeus sy kaarte van 'n aardbol ontwikkel en die stelsel van breedtegraad, lengtegraad en klimaatsones ontwikkel.

Moderne voorstanders 
Enkele hoogtepunte van meer onlangse voorstanders van plat aarde:
 Die Engelse skrywer Samuel Rowbotham (1816–1885) het 'n pamflet genaamd "Zetetic Astronomy" in 1849 vervaardig waarin hy vir 'n plat aarde gepleit het en die resultate gepubliseer het van baie eksperimente wat die krommings van water oor 'n lang dreineringsloot getoets het, gevolg deur 'n ander , genaamd "Die inkonsekwentheid van die moderne sterrekunde en die teenkanting daarvan teen die Skrif". Een van sy ondersteuners, John Hampden, het 'n weddenskap wat dit probeer bewys het teen Alfred Russel Wallace in die beroemde "Bedford Level"-eksperiment verloor.

 Na die dood van Rowbotham het Lady Elizabeth Blount die Universal Zetetic Society in 1893 in Engeland gestig en 'n tydskrif genaamd "Earth not a Globe Review" geskep. Sy was van mening dat die Bybel die onbetwisbare gesag oor die natuurlike wêreld is en het aangevoer dat 'n mens nie 'n Christen kan wees nie en glo dat die aarde 'n aardbol is.

 In 1898, tydens sy aleen-omseiling van die wêreld, het Joshua Slocum 'n groep in Durban teëgekom. Drie boere, een van hulle 'n predikant, het 'n pamflet aan Slocum oorhandig waarin hulle wou bewys dat die wêreld plat is. Paul Kruger het dieselfde standpunt geag: "Jy bedoel nie om die wêreld nie, dit is onmoontlik! Jy bedoel in die wêreld. Onmoontlik!"

 In 1956 het Samuel Shenton die International Flat Earth Research Society gestig, beter bekend as die Flat Earth Society in Dover, Engeland, as 'n direkte afstammeling van Rowbotham en kie se Zetetic Society.

 In 2017 het 'n PhD-student in die sterrekunde aan die Universiteit van Sfax in Tunisië 'n proefskrif voorgestel wat die idee van plat aarde verdedig het.

 Samesweringsteorie 
Sommige mense wat glo dat die aarde plat is, beweer ook dat NASA en ander regeringsagentskappe saamwerk om bewyse te vervaardig dat die aarde bolvormig is. Volgens die mees algemene weergawe van die huidige plat-aarde-teorie bewaak NASA die yswand van die Antarktika wat die aarde omring. Hulle voer aan dat NASA sy satellietbeelde manipuleer en vervaardig, gebaseer op waarnemings dat die kleur van die oseane van beeld na beeld verander en dat kontinente op verskillende plekke blyk te wees. Die voortgesette beeld wat in die openbaar gevind word word volgehou deur 'n grootskaalse praktyk van "kompartementalisering", waarvolgens slegs 'n geselekteerde aantal individue kennis oor die waarheid het.

In Suid-Afrika het die samesweringsteorie so bekend geword dat hoofstroom mediahuise en godsdienstige organisasies die behoefte gevoel het om daarop te reageer.

 Aantekeninge 

 Verwysings 

Kategorie:Skynwetenskappe
Kategorie:Aarde